**VAŽNA OBAVIJEST**

**prijaviteljima u okviru Poziva na dostavu projektnih prijedloga “Zaželi – program zapošljavanja žena – faza II”**

Poštovani prijavitelji,

Uputama za prijavitelje Poziva na dostavu projektnih prijedloga “Zaželi – program zapošljavanja žena – faza II”, objavljenih 19.02.2020. na stranici 31. definirano je sljedeće:

*„Vrste i visina definiranih prihvatljivih troškova kao i modalitet praćenja njihove realizacije podložne su korekcijama sve do formalnog dovršetka postupka donošenja delegiranog akta prema čl. 14.(1) Uredbe EU br. 1304/2013 Europskog parlamenta i Vijeća od 17. prosinca 2013. U slučaju potrebe za intervencijom u vrstu i/ili visinu iznosa pojedinog prihvatljivog troška izvršit će se izmjena natječajne dokumentacije kako bi se prijaviteljima omogućile potrebne pravovremene informacije za pripremu projektne prijave (faza II Prijavni obrazac A i obvezni prilozi iz točke 5.1. Uputa za prijavitelje). U slučaju da će donošenje delegiranog akta zahtijevati intervenciju u vrstu i/ili visinu iznosa prihvatljivih troškova, a isto neće moći biti regulirano izmjenama natječajne dokumentacije PT2 će o tome obavijestiti korisnika i izvršiti potrebne prilagodbe prije potpisivanja ugovora o dodjeli bespovratnih sredstava.“*

Uzimajući u obzir dosadašnji tijek provedbe te dinamiku i nalaze kontrole trošenja sredstava u projektima financiranim iz poziva za dostavu projektnih prijedloga Zaželi I, Upravljačko tijelo je pristupilo izradi metodologije za uključivanje pojednostavljenih troškovnih mogućnosti u provedbu projekata, a sa svrhom smanjenja rizika od financijskih korekcija te značajnog administrativnog rasterećenja korisnika u provedbi projekta i pravdanju troškova i administrativnog rasterećenja tijela u sustavu upravljanja i kontrole prilikom postupka pregleda Zahtjeva za nadoknadom sredstava.

Koristeći mogućnost članka 14. (1) Uredbe 1304/2013, Upravljačko tijelo je pripremilo i predložilo Europskoj komisiji metodologiju izračuna standardne veličine jediničnog troška za **troškove pružanja jednomjesečne usluge  potpore i podrške starijim osobama i/ili nemoćnim osobama od strane pripadnice ciljane skupine**.

Definirane su 2 standardne veličine jediničnih troškova sa sljedećim iznosima za 2020. godinu:

1. isporuka usluga potpore i podrške starijim osobama i osobama u nepovoljnom položaju **s najmanje 6 paketa** kućanskih i osnovnih higijenskih potrepština u iznosu od 6.665,99 HRK
2. isporuka usluga potpore i podrške starijim osobama i osobama u nepovoljnom položaju **bez** **paketa** kućanskih i osnovnih higijenskih potrepština  u iznosu od 6.003,56 HRK

U okviru predmetnog jediničnog troška u izračun metodologije uključeni su sljedeći troškovi:

* troškovi plaće u iznosu minimalne plaće sukladno važećoj Uredbi Vlade RH o visini minimalne plaće za tekuću godinu (trošak bruto 2 plaće),
* prigodne nagrade (osobni primitci poput božićnice i regresa),
* troškovi prijevoza od mjesta stanovanja do mjesta rada te tijekom rada,
* troškovi opreme,
* troškovi osoblja za upravljanje projektom i administraciju,
* troškovi prijevoza za provođenje kontrola krajnjih korisnika,
* neizravni troškovi
* troškovi kućanskih i osnovnih higijenskih potrepština za pružanje usluga krajnjim korisnicima, ukoliko je primjenjivo.

Izračun je pripremljen temeljem prikupljenih i obrađenih povijesnih podataka u provedbi više od 250 projekata financiranih iz I ciklusa poziva Zaželi.

**Za trošak obrazovanja** pripadnica ciljane skupine Upravljačko tijelo je preuzelo jedinični trošak za Republiku Hrvatsku, definiran od strane Europske komisije u okviru Delegirane uredbe 2019/379 od 19. prosinca 2018., a koji iznosi 689 EUR po uspješno završenoj edukaciji odnosno stečenoj javnoj ispravi pripadnice ciljane skupine s napomenom kako se iznos za potrebe projekta preračunava i ugovora u kunama.

**Nastavno na prethodno spomenuto, Upravljačko tijelo Vas obavještava da će se za sve projektne prijave dostavljene do datuma 01. lipnja 2020. godine u okviru Poziva za dostavu projektnih prijedloga „Zaželi II“, s uspješnim ishodom u svim fazama odabira, izvršiti nužna prilagodba opisa projekta i proračuna na način da se omogući korištenje gore navedenih standardnih veličina jediničnih troškova prilikom potraživanja troškova u provedbi projekta.**

**Ovim putem najavljujemo kako će Vas kontaktirati Posredničko tijelo razine 2, Hrvatski zavod za zapošljavanje vezano uz završnu fazu odabira i postupak ugovaranja Vaših projektnih prijava.**

Prilikom priprema projektne prijave za ugovaranje, ista će se prilagoditi novoj strukturi koja će se sastojati od **3 elementa proračuna**:

1. Zapošljavanje žena pripadnica ciljne skupine u svrhu pružanja usluge potpore i podrške starijim osobama i osobama u nepovoljnom položaju;
2. Obrazovanje i osposobljavanje žena pripadnica ciljne skupine;
3. Promidžba i vidljivost

Proračun i stavke troškova prilagodit će se na način da se obuhvate gore navedene standardne veličine jediničnih troškova s projiciranim iznosima, uzimajući u obzir planirani broj pripadnica ciljane skupine u aktivnosti zapošljavanja u svrhu potpore i podrške starijim osobama i osobama u nepovoljnom položaju te planirani broj pripadnica ciljane skupine u aktivnostima obrazovanja i osposobljavanja koji su navedeni u svakoj pojedinačnoj prijavi.

Troškovi promidžbe i vidljivosti se potražuju temeljem troškova stvarno nastalih i plaćenih te sukladno odredbama Poziva ugovaraju do razine od maksimalno 3% svih prihvatljivih troškova.

Prilikom potraživanja standardnih veličina jediničnih troškova korisnici će morati dostaviti unaprijed definirani set zahtjeva/dokumenata, koji je opsegom značajno smanjen u odnosu na potraživanje stvarno nastalih i plaćenih troškova, a kojim će se dokazivati sljedeće:

* **Pripadnost zaposlenih žena ciljanoj skupini**
* **Uvjeti prihvatljivosti krajnjih korisnika**
* **Uvjeti zaposlenja pripadnica ciljane skupine**
* **Isplata plaće i pripadajućih poreza i davanja**
* **Isporuka mjesečnih usluga** (i isporuka kućanskih i osnovnih higijenskih paketa, ako je primjenjivo)
* **Uspješan završetak obrazovanja pripadnice ciljane skupine, ukoliko je primjenjivo**

*Za detaljnije dokumente kojim se pravda gore navedena standardna veličina jediničnog troška, molimo Vas da provjerite članak 8. Posebnih uvjeta ugovora.*

**Slijedom svega navedenog, korištenje opisanog pristupa predstavlja znatno unaprjeđenje i pojednostavljenje, olakšava provedbu projekata, stavlja veći naglasak na rezultate projekata (**zapošljavanje i edukacija žena i pružanje kvalitetne usluge prema krajnjim korisnicima)**, olakšava pregled Zahtjeva za nadoknadom sredstava uz smanjenju mogućnost nastanka greške i rizika od financijskih korekcija.**

**O svim dodatnim koracima te pojašnjenjima, Upravljačko tijelo Vas upućuje na komunikaciju s Hrvatskim zavodom za zapošljavanje.**